CELEX: 32019D2135
Language: et
Date: 2019-11-21 00:00:00
Title: Nõukogu otsus (EL) 2019/2135, 21. november 2019, Euroopa Liidu nimel võetava seisukoha kohta Minamata elavhõbedakonventsiooni osaliste konverentsi kolmandal istungil seoses kavatsusega võtta vastu otsus, milles käsitletakse hambaamalgaami järkjärgulist kasutuselt kõrvaldamist ja konventsiooni A lisa muutmist

13.12.2019   
               
               
                  ET
               
               
                  Euroopa Liidu Teataja
               
               
                  L 324/1
               
            
         NÕUKOGU OTSUS (EL) 2019/2135,
         21. november 2019,
         Euroopa Liidu nimel võetava seisukoha kohta Minamata elavhõbedakonventsiooni osaliste konverentsi kolmandal istungil seoses kavatsusega võtta vastu otsus, milles käsitletakse hambaamalgaami järkjärgulist kasutuselt kõrvaldamist ja konventsiooni A lisa muutmist
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis Minamata elavhõbedakonventsiooni (1) („konventsioon“) vastavalt nõukogu otsusele (EL) 2017/939 (2) ja see jõustus 16. augustil 2017.
                  
               
                     (2)
                  
                  
                     Vastavalt kodukorda käsitlevale otsusele MC-1/1, mis võeti vastu konventsiooniosaliste konverentsi esimesel istungil, tuleb konventsiooniosalistel teha kõik selleks, et jõuda kõigis sisulistes küsimustes kokkuleppele konsensuse teel.
                  
               
                     (3)
                  
                  
                     Konventsiooniosaliste konverentsi kolmandal istungil 25.–29. novembril 2019 (COP3) on kavas võtta vastu otsus („kavandatav otsus“), milles käsitletakse hambaamalgaami järkjärgulist kasutuselt kõrvaldamist ja konventsiooni A lisa muutmist.
                  
               
                     (4)
                  
                  
                     Kuna kavandataval otsusel, kui see vastu võetakse, on õiguslik toime, sest konventsiooniosalised peavad võtma meetmeid selle rakendamiseks riiklikul või piirkondlikul või mõlemal tasandil, on asjakohane määrata kindlaks liidu nimel COP3 käigus võetav seisukoht.
                  
               
                     (5)
                  
                  
                     Kavandatavas otsuses on sätestatud, et alates 2022. aastast on keelatud toota, importida ja eksportida hambaamalgaami, kui seda kasutatakse piimahammaste ning alla 15aastaste laste ning rasedate või rinnaga toitvate naiste hammaste ravis. Kavandatavas otsuses nähakse ette, et alates 2025. aastast laiendatakse seda keeldu ka muuks otstarbeks kasutatava hambaamalgaami tootmisele, impordile ja ekspordile, välja arvatud juhul, kui puuduvad elavhõbedavabad alternatiivlahendused. Nimetatud keeldude kajastamiseks konventsioonis sätestatakse kavandatavas otsuses konventsiooni A lisa muudatus.
                  
               
                     (6)
                  
                  
                     Euroopa Parlamendi ja nõukogu määruse (EL) 2017/852 (3) (elavhõbeda kohta) artikli 10 lõike 2 kohaselt on liidus alates 1. juulist 2018 keelatud kasutada hambaamalgaami piimahammaste ravis ning alla 15aastaste laste ning rasedate või rinnaga toitvate naiste hammaste ravis, sealjuures on kõnealuse määruse artiklis 19 sätestatud, et komisjon hindab, kas hambaamalgaami järkjärguline kasutuselt kõrvaldamine on pikas perspektiivis ja eelistatavalt 2030. aastaks teostatav, ning esitab 30. juuniks 2020 Euroopa Parlamendile ja nõukogule selle kohta aruande.
                  
               
                     (7)
                  
                  
                     Lisaks on määruse (EL) 2017/852 artikli 10 lõigetes 1, 4 ja 6 sätestatud, et liidus on hambaamalgaami lubatud kasutada üksnes valmis doseeritult kapseldatud kujul, et hambaravikabinetid, kus kasutatakse hambaamalgaami või eemaldatakse amalgaamist hambatäidiseid või selliste täidistega hambaid, peavad olema varustatud amalgaamiseparaatoritega ja et hambaarstid peavad tagama, et nende amalgaamijäätmeid, sealhulgas amalgaamijääke, -osakesi ning hambatäidiseid ja hambaid või nende osi, mis on saastunud hambaamalgaamiga, käitlevad ja koguvad volitatud jäätmekäitlusasutused või -ettevõtted.
                  
               
                     (8)
                  
                  
                     Liit peaks toetama COP3 käigus üksnes sellise otsuse vastuvõtmist, mis on kooskõlas liidu õigustikuga. Kavandatavat otsust tuleks seega toetada üksnes selles osas, milles selle sätted puudutavad sellise hambaamalgaami järkjärgulist kasutuselt kõrvaldamist, mida kasutatakse piimahammaste ravis, alla 15aastaste laste ning rasedate või rinnaga toitvate naiste hammaste ravis,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liidu nimel võetav seisukoht Minamata elavhõbedakonventsiooni osaliste konverentsi kolmandal istungil (COP3) on toetada sellise, hambaamalgaami järkjärgulist kasutuselt kõrvaldamist käsitleva otsuse vastuvõtmist, mis on kooskõlas liidu õigustikuga.
         
         
            Artikkel 2
            Artiklis 1 osutatud seisukoha täpsustamises selles ulatuses, mis on kooskõlas liidu õigustikuga, võivad liidu esindajad kokku leppida ilma nõukogu täiendava otsuseta, võttes arvesse COP3 käigus toimuvaid arenguid ja konsulteerides liikmesriikidega koordineerimiskoosolekute käigus kohapeal.
         
         
            Artikkel 3
            Käesolev otsus jõustub selle vastuvõtmise päeval.
         
         
            Brüssel, 21. november 2019
            
               
                  Nõukogu nimel
               
               
                  eesistuja
               
               H. KOSONEN
            
         
         
            (1)  ELT L 142, 2.6.2017, lk 6.
         
            (2)  Nõukogu 11. mai 2017. aasta otsus (EL) 2017/939 Minamata elavhõbedakonventsiooni Euroopa Liidu nimel sõlmimise kohta (ELT L 142, 2.6.2017, lk 4).
         
            (3)  Euroopa Parlamendi ja nõukogu 17. mai 2017. aasta määrus (EL) 2017/852 elavhõbeda kohta ja millega tunnistatakse kehtetuks määrus (EÜ) nr 1102/2008 (ELT L 137, 24.5.2017, lk 1).